Szakmai beszámoló - Pécsi Vonósok 2020

A 2020-as évet maximális biztonsággal nevezhetjük a legrosszabb esztendőnek a Pécsi Vonósok történetében. Az év első negyedében beinduló világméretű járvány teljesen ellehetetlenítette a szakmai munkát. A gyülekezések tiltásával és a közösségi terek bezárásával a fizikai találkozási lehetőségének megszűnésével az együtt zenélés hónapokig esélytelenné vált. A nyár után reményteli várakozással indultunk az új évadnak, több fellépés tervével, de már szeptemberben sorra lemondták a szervezők a programokat, és novemberben újra hosszú kényszerszünet következett. Az őszi próbákat még a kötelező maszkviselés és távolságtartás mellett is vállalta a zenekar nagy része, de megbetegedések, munkahelyi, vagy családi érintettség miatti házi karanténok elrendelése tizedelte a próbára járók számát. A folyamatos zenei építkezésről ily módon szó sem lehetett, csupán a közösség ápolása, a hangszeres játék szinten tartása volt a cél.

Fájdalom, hogy a hagyományos karácsonyi ünnepünket sem volt módunk megtartani, és csak a jobb folytatásban bízhattunk. A közösségi kapcsolatokat igyekeztünk fenntartani az internet segítségével, de az idő előrehaladtával egyre nagyobbnak tűnt a távolság a zenekar tagjai között.

Reményünk, hogy a vírus visszaszorításával hamarosan újra indulhatnak a próbák, koncertek, és a zenekar megújult lelkesedéssel, a közös zenélés lehetőségét hétről-hétre még nagyobb kincsként értékelve folytatja életét.

Tervezett – elmaradt - fellépéseink 2020-ban:

**2020. ÁPRILIS 9. 23 óra – Baptista Templom - Nagypéntekre virrasztó – Zenés elmélkedés a Pécsi Vonósokkal, vezényel Győri Kornél**

**2020. MÁJUS 30. Évadzáró (szabadtéri) koncert**

**2020. SZEPTEMBER 19. – Jókai tér – Nemzetiségek Találkozója**

**2020. SZEPTEMBER 25 – Civil Közösségek Háza – Tanulók Fesztivál**

**2020. NOVEMBER 14-22. – Koncert Tóka Ágoston (Junior Príma Díjas) orgonaművésszel Pécsett és Budapesten a Baptista Művészeti Napok keretében**

**2020. DECEMBER – Pécsi Advent**